text: Музите на Пикасо: Олга Хохлова | Бинар
  "…Ева Гуел остава в историята като жената, която изцяло го променя. От грубия и дяволски лош Пикасо няма и следа. Дори и след години, той ще си спомня за нея с обич, защото тя завинаги остава първата му любов…" Но не им е писано да изживеят любовта си, защото Ева се разболява и отлита от този свят след няколко кошмарни седмици в болницата. Пабло е съсипан, защото с нея познава истинската любов. И въпреки че тайно се оглежда за друга муза, мъката му по Ева трае много месеци. Докато на пътя му се изпречва Олга Хохлова – жената, която го изкарва от депресията и му помага отново да полети на крилете на любовта.
  И както Ева е много различна от Фернанда Оливие, така и Олга Хохлова по нищо не прилича на тези преди нея. Тя е родена на 17 юни 1891 г. в Нежин, Украйна. Отлично възпитана и образована, тя от малка мечтае да стане балерина. За първи път гледа балет във Франция и това окончателно я убеждава, че сцената ще бъде нейният живот. Съдбата се оказва благосклонна към нея и Олга става танцьорка в "Руски балет" на прочутия балетен и театрален импресарио Сергей Дягилев. Неговата трупа е една от най-известните в света и триумфира на множество престижни сцени. Истинска чест е за Олга да бъде част от такава трупа, а по-късно ще се окаже и съдбоносно, защото именно балетът я среща с нейния любим Пабло Пикасо.
  Датата е 18 май 1917 г., а поводът е премиерата на балета "Парад", за чиито костюми и декорация отговаря именно Пикасо. Олга е толкова красива и изискана, че Пабло веднага се влюбва в нея. В нея тече славянска кръв, което я прави много различна от всички останали. Това се оказва и повод за неодобрение от страна на семейството на художника, което изобщо не харесва новата му муза. Приятелите му също го предупреждават, че с такава жена шега не бива, но за тях Пабло няма очи и уши. И така въпреки думите и заплахите, година след запознанството им Олга и Пабло сключват брак. Свидетели са им Жан Кокто и Макс Жакоб, а сред гостите на тържеството са Анри Матис, Гийом Аполинер и други знатни особи.